Andy Schleck: remélem, Contador ártatlan
A Tour de France országúti kerékpáros körversenyen Alberto Contador mögött második luxemburgi Andy Schleck azt reméli, hogy riválisa ártatlan a csütörtökön kirobbant doppingbotrányban.
"Remélem, hogy ártatlan. Meg kell adni neki a jogot, hogy megvédje magát" - írta egy közösségi portálon a fiatalabbik Schleck-fivér, aki 39 másodperccel kapott ki spanyol vetélytársától a francia viadalon. A Nemzetközi Kerékpáros Szövetség (UCI) bejelentése szerint tiltott szert találtak a háromszoros (2007, 2009, 2010) Tour de France-győztes Contador szervezetében, ezért azonnal felfüggesztette a sztár versenyzői engedélyét.

A Nemzetközi Doppingellenes Ügynökség (WADA) által akkreditált kölni laboratórium közlése szerint nagyon kis mennyiségű, 50 pikogramm (0,00000000005 g) klenbuterolt mutattak ki az idei Tour július 21-i pihenőnapján, a Tourmalet hegyre vezető másnapi szakasz előtt levett vizeletében. Ez az UCI szerint 400-szor kisebb mennyiség, mint amennyit ki kell mutatnia egy akkreditált labornak. A spanyol kerekes, aki 2008-ban a Giro d,Italián és a Vuelta a Espanán sem talált legyőzőre, esetleges eltiltásáról nem tett említést az UCI.
Alberto Contador dopping Tour de France Andy Schleck kerékpár